Pärnu oblast
Pärnu oblast oli Eesti Nõukogude Sotsialistliku Vabariigi esimese astme haldusüksus aastatel 1952–1953. Tegemist on ainukese perioodiga Eesti haldusjaotuse ajaloos, kui Eestis on oblast olnud ametlik haldusüksus. Oblast piirenes põhjas Tallinna oblastiga, idas Tartu oblastiga ja lõunas Läti NSV koosseisu kuulunud Riia oblastiga. Pärnu oblasti keskuseks oli Pärnu linn. Oblasti pindala oli 16 590 km² ja hinnanguline rahvaarv 246 100 elanikku, millega see oli pindalalt suurim ja rahvaarvult väikseim Eesti NSV oblast. ENSV 39 rajoonist 14 kuulusid Pärnu oblasti koosseisu.